– Tarkoitus olisi järjestää Ruotsin viime syyskuisen Aurora-pääsotaharjoituksen tapainen harjoitus, joka kokoaisi laajasti varusmiehiä, reserviläisiä ja kantahenkilökuntaa harjoittelemaan. Kaikki puolustushaarat yhdessä, meidän keskeisten kumppaneidemme kuten Ruotsin, Yhdysvaltojen ja muiden maiden kanssa, Niinistö (sin.) sanoo MTV:n Uutisextra-ohjelman haastattelussa.

– Näin suuren harjoituksen osalta puhutaan aika pitkästä aikajänteestä. Sanoisin, että aikaisintaan vuonna 2020 tällainen harjoitus on mahdollinen. Mutta nyt sen valmistelutyöt on aloitettu, ja positiivista valoa on tullut eri suunnista.

– Puolustusvoimilla on uusi lakisääteinen tehtävä viime kesästä alkaen, ja se on kansainvälisen avun antaminen ja vastaanottaminen. On syytä harjoitella tätä avun vastaanottamista yhdessä kumppaneiden kanssa. Jos joudumme kriisiin, pulaan, niin on hyvä, että olemme harjoitelleet sitä avun vastaanottamista.